Xalqaro taraqqiyot assotsiatsiyasi ishtirokidagi “Shoshilinch tibbiy yordam xizmatini takomillashtirish” loyihasini amalga oshirish chora-tadbirlari to‘g‘risida

Shoshilinch tibbiy yordam xizmatining ilmiy va moddiy-texnika bazasini yanada mustahkamlash va rivojlantirish, dispetcherlik, kommunikatsiya va axborot tizimlarini takomillashtirish maqsadida hamda O‘zbekiston Respublikasi Prezidentining “O‘zbekiston Respublikasining Amerika Qo‘shma Shtatlari bilan hamkorligini kengaytirish va rivojlantirish chora-tadbirlari to‘g‘risida” 2018-yil 24-maydagi PQ-3739-son qarorini ijro etish yuzasidan Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Prezidentining 2018-yil 17-mayda Amerika Qo‘shma Shtatlariga rasmiy tashrifi doirasida O‘zbekiston Respublikasi va Xalqaro taraqqiyot assotsiatsiyasi (keyingi o‘rinlarda XTA deb ataladi) o‘rtasida “Shoshilinch tibbiy yordam xizmatini takomillashtirish” loyihasini amalga oshirish uchun 100 mln. AQSh dollari miqdorida 5 yillik imtiyozli davr bilan 30 yil muddatga moliyalashtirish to‘g‘risida Bitim imzolanganligi; 
 ko‘rsatilgan loyihani amalga oshirish uchun O‘zbekiston Respublikasi ulushi ekvivalentda 37,52 mln. AQSh dollarini, shu jumladan, soliq va bojxona imtiyozlari berish tarzida ekvivalentda 25,34 mln. AQSh dollarini tashkil etishi;
 loyihani amalga oshirish muddati olti yilni (2018 — 2024-yillar) tashkil etishi ma’lumot uchun qabul qilinsin.
 2. Belgilab qo‘yilsinki:
 O‘zbekiston Respublikasi Sog‘liqni saqlash vazirligining Respublika shoshilinch tibbiy yordam ilmiy markazi XTA krediti maqsadli sarflanishi va loyiha samarali amalga oshirilishi uchun mas’ul bo‘lgan ijro etuvchi agentlik hisoblanadi; 
 loyihani amalga oshirish doirasida bajariladigan ishlar va xizmatlar muvofiqlashtirilishini ta’minlash maqsadida loyihani amalga oshirish davrida ijro etuvchi agentlik qoshida o‘rnatilgan tartibda XTA kredit va budjet mablag‘lari hisobiga saqlanadigan shtatdagi xodimlar soni 16 nafar bo‘lgan Loyihani amalga oshirish guruhi tashkil etiladi va unga loyiha o‘z vaqtida amalga oshirilishini ta’minlash va XTA talablariga muvofiq mablag‘lardan foydalanilishini nazorat qilish va hisobini yuritish mas’uliyati yuklanadi;
 XTA kreditini qaytarish hamda kredit bo‘yicha to‘lash vositachilik haqi va boshqa sarf-xarajatlar bilan bog‘liq xarajatlar, O‘zbekiston Respublikasi Davlat budjeti hisobiga qoplanadi. 
 3. Quyidagilar: 
 “Shoshilinch tibbiy yordam xizmatini takomillashtirish” investitsiya loyihasining texnik-iqtisodiy hisob-kitobi asosiy texnik-iqtisodiy parametrlari bilan birgalikda 1-ilovaga muvofiq;
 “Shoshilinch tibbiy yordam xizmatini takomillashtirish” loyihasi bo‘yicha XTA kreditini qaytarish va vositachilik haqi to‘lashning prognoz jadvali 2-ilovaga muvofiq tasdiqlansin. 
 4. O‘zbekiston Respublikasi Sog‘liqni saqlash vazirligi XTA krediti hisobidan yetkazib beriladigan tovarlarni xarid qilish va o‘z manziliga yetkazib berish bo‘yicha xizmatlar uchun xarajatlarga haq to‘lashni, O‘zbekiston Respublikasi Sog‘liqni saqlash vazirligi uchun nazarda tutilgan, tasdiqlangan budjetdan ajratiladigan mablag‘lar doirasida amalga oshirilsin.
 5. O‘zbekiston Respublikasi Sog‘liqni saqlash vaziri, ijro etuvchi agentlik, Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlariga quyidagilar uchun shaxsiy javobgarlik yuklatilsin: 
 “Shoshilinch tibbiy yordam xizmatini takomillashtirish” loyihasi doirasida xarid kilinadigan uskunalarni o‘rnatish va montaj qilish uchun shoshilinch tibbiy yordam xizmatlari tibbiyot muassasalari xonalari tayyorlanishini ta’minlash;
 loyihani amalga oshirish davrida loyihaga jalb etilgan shoshilinch tibbiy yordam xizmati tibbiyot muassasalari ishi samarali tashkil etilishi;
 loyiha tadbirlarini amalga oshirish uchun zarur shart-sharoitlarni ta’minlash.
 6. O‘zbekiston Respublikasi Milliy teleradiokompaniyasi O‘zbekiston Respublikasi Sog‘liqni saqlash vazirligi bilan birgalikda shoshilinch tibbiy yordam xizmatining moddiy-texnika bazasini mustahkamlash va uning faoliyatini yanada takomillashtirish bo‘yicha yaratilayotgan shart-sharoitlar ommaviy axborot vositalarida keng yoritilishini ta’minlasin.
 7. O‘zbekiston Respublikasi Investitsiyalar va tashqi savdo vazirligi “Shoshilinch tibbiy yordam xizmatini takomillashtirish” loyihasini amalga oshirish ishlari muvofiqlashtirilishini, shuningdek, amalga oshirish jarayonini ko‘rib chiqilishini ta’minlasin, zarurat bo‘lganda loyihani o‘z vaqtida va samarali amalga oshirishni ta’minlash masalalari yuzasidan O‘zbekiston Respublikasi Vazirlar Mahkamasiga takliflar kiritsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — O‘zbekiston Respublikasi Investitsiyalar bo‘yicha davlat qo‘mitasi raisi S.R. Xolmuradov, O‘zbekiston Respublikasi Bosh vazirining o‘rinbosari A.A. Abduxakimov va O‘zbekiston Respublikasi sog‘liqni saqlash vaziri A.A. Shadmanov zimmasiga yuklansin.